વડોદરા- શહેરના ગોલ્ડન ચોકડી પાસે વહેલી સવારે થયેલાં અકસ્માતમાં 4 વ્યક્તિના મોત નીપજ્યાં છે. મુંબઇથી અમદાવાદ આવી રહેલો પરિવાર આ દુર્ઘટનાનો ભોગ બન્યો હતો. આ દુર્ઘટનામાં 4નાં મોત તેમ જ અન્ય 2 ઘાયલ થયાં હતાં. વડોદરા નજીકની નેશનલ હાઇવે પરની ગોલ્‍ડન ચોકડી પાસે વહેલી સવારે ટ્રકની પાછળ કાર ઘૂસી ગઇ હતી. જેમાં પતિપત્ની સહિત એક જ પરિવારના ચાર સભ્યોના ઘટનાસ્થળે જ મોત નીપજ્યાં હતાં. મુંબઇથી અમદાવાદ આવી રહેલ પરિવારમાં અકસ્માતનો ભોગ બનનારમાં ત્રણ મહિલા અને એક પુરુષ છે. ટ્રક ડ્રાઇવર ટ્રકને સાઇડ ઉપર પાર્ક કરીને કુદરતી હાજતે ગયો હતો ત્યારે કાર પાછળથી ઘૂસી ગઇ હોવાનું જાણવા મળે છે. ઘટનાસ્થળેથી કેટલાક મોબાઇલ પણ ગુમ થયાં હોવાનું બહાર આવ્યુ છે.